Diari Oficial de la Generalitat Valenciana


Sumari del DOGV 4604, del 08-10-2003 (2003/10875)

DECRET 199/2003, de 3 d'octubre, del Consell de la Generalitat, pel qual es crea l'Institut Valencià de Desenrotllament Rural.
------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2003/10/03/199/dof/vci/html**

### Dades del document

Número de DOGV
:   4604

Data del DOGV
:   08-10-2003

Secció del DOGV
:   I. DISPOSICIONS GENERALS

Número del document
:   2003/10665


Data del document
:   03-10-2003

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * desenvolupament rural
    * institució pública
    * regió rural
    * legislació

DECRET 199/2003, de 3 d'octubre, del Consell de la Generalitat, pel qual es crea l'Institut Valencià de Desenrotllament Rural. [2003/X10714]
  
La política de desenrotllament rural emergeix a tota la Unió Europea com una de les polítiques públiques clau per al segle XXI.
  
El medi rural i els seus habitants són hui redescoberts com a autèntics protagonistes de la cohesió territorial i com a principals garants de la conservació del medi ambient, el paisatge, el patrimoni cultural i, en definitiva, de tot allò que definix la pròpia identitat dels pobles.
  
Durant molts anys, el medi rural s'ha enfrontant a una difícil problemàtica que naix, fonamentalment, en la segona meitat del segle XX, quan corrents migratoris fortíssims des del camp a la ciutat van comportar un escenari totalment diferent de comarques rurals senceres a tot Europa.
  
A la Comunitat Valenciana van ser els territoris de l'interior els que van patir esta situació. Sorgix llavors eixe desequilibri que qualsevol anàlisi econòmica de la realitat valenciana posa ràpidament de manifest: la dualitat litoral-interior, on, mentre els municipis costaners aconseguixen nivells de desenvolupament i densitats de població importants, els municipis de l'interior presenten una situació caracteritzada per forts processos d'envelliment i despoblament o estancament poblacional.
  
Només una actuació clara i decidida per part dels poders públics a favor del medi rural pot evitar que, tenint en compte que en moltes zones la pèrdua de població continua i considerant la piràmide d'edats actual, molts pobles valencians d'interior estiguen condemnats a desaparéixer al cap d'uns anys.
  
El Consell de la Generalitat aposta pel futur del medi rural, dels nostres pobles d'interior, i per a això es vol aprofundir en la definició i l'aplicació d'una política de desenrotllament rural integrada que abandone el tradicional enfocament sectorial que, a vegades, no ha sabut explotar les complementarietats i sinergies de les distintes actuacions públiques sobre el territori.
  
Les noves tendències en les polítiques europees apunten la necessitat d'enfocaments integrats, territorials, on els plans estratègics per al desenrotllament d'un territori precedisquen i siguen origen de les actuacions concretes. Enfocaments que, en l'àmbit dels espais rurals de la Comunitat Valenciana, seran definits per l'Institut Valencià de Desenrotllament rural, l'unitat que es crea amb el present decret.
  
La creació d'esta unitat administrativa implica una modificació del Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 118/2003, d'11 de juliol, del Consell de la Generalitat. Esta modificació es concreta en el canvi de denominació i funcions de l'anterior Direcció General de Modernització d'Estructures Agràries i Desenrotllament Rural, que passa a denominar-se Direcció General de Modernització d'Infraestructures Agràries i se centra en la seua planificació i execució.
  
Per tot això, de conformitat amb allò que s'establix en l'article 35.f de la Llei de Govern Valencià, a proposta de la consellera d'Agricultura, Pesca i Alimentació i després de la deliberació del Consell de la Generalitat, en la reunió del dia 3 d'octubre de 2003,
  
DECRETE
  
Article 1. Objecte
  
Es crea l'Institut Valencià de Desenrotllament Rural, com a unitat competent per a la proposta, la coordinació i la gestió de la política de desenrotllament rural integrat del Consell de la Generalitat.
  
Article 2. Organització
  
L'Institut Valencià de Desenrotllament Rural se situa, amb rang d'Àrea, sota la dependència orgànica de la Sotssecretaria i funcional de la Secretaria Autonòmica d'Agricultura i Relacions Agràries amb la Unió Europea, de la Conselleria d'Agricultura, Pesca i Alimentació.
  
Article 3. Funcions
  
Corresponen a l'Institut Valencià de Desenrotllament Rural:
  
a) La planificació estratègica del desenrotllament rural integrat.
  
b) La promoció i foment de les actuacions tant del sector públic com del sector privat que tinguen per objecte la creació de riquesa i ocupació sostenible en els municipis rurals d'interior i la millora de la qualitat de vida dels seus habitants.
  
c) La promoció d'estratègies de fixació de la població rural actual i d'incorporació de nous pobladors a les zones on esta mesura siga necessària, per tal d'aconseguir una viabilitat demogràfica d'acord amb el desenrotllament sostenible del territori i, en eixe sentit, el foment prioritari d'actuacions de suport als jóvens i a les famílies amb xiquets que residisquen en el medi rural.
  
d) El foment d'una diversificació econòmica i de rendes que, al mateix temps, conforme un desenvolupament harmoniós i coherent dels distints sectors d'activitat en el territori rural, posant especial èmfasi en la promoció de l'agricultura diferenciada, el turisme rural i les activitats basades en l'ús de les tecnologies de la informació i comunicació.
  
e) El foment de la protecció i valoració del paisatge i del patrimoni rural, de l'arquitectura popular i de la cultura tradicional dels pobles.
  
f) La gestió del programa regional de la iniciativa comunitària Leader Plus i de les mesures de desenrotllament rural integrat previstes en el Programa Operatiu Integrat dels Fons Estructurals a la Comunitat Valenciana.
  
g) El planejament, la definició d'objectius i la seua execució, a través, entre altres línies d'actuació, de la gestió d'ajudes de la política d'estructures agràries.
  
h) La participació directa en els programes i iniciatives europees que puguen coadjuvar a l'execució d'estratègies de desenrotllament rural i el foment de la participació en estos d'entitats públiques i privades de la Comunitat Valenciana.
  
i) El foment de la coordinació de les activitats dels distints departaments de la Generalitat que incidisquen en el desenrotllament rural, i d'estos amb altres administracions.
  
DISPOSICIÓ ADDICIONAL
  
Es modifica l'article 11 del Decret 118/2003, d'11 de juliol, del Consell de la Generalitat, i queda redactat de la manera següent:
  
«Article 11. Direcció General de Modernització d'Infraestructures Agràries
  
1. La Direcció General de Modernització d'Infraestructures Agràries serà competent per a la proposta, el desplegament i l'execució de la política d'infraestructures agràries de la Generalitat optimant la utilització dels recursos naturals i, en particular, de l'aigua per al reg.
  
2. L'Àrea de Modernització d'Infraestructures Agràries coordinarà i dirigirà les funcions pròpies de la Direcció General en la dita matèria».
  
DISPOSICIONS FINALS
  
Primera
  
S'autoritza la consellera d'Agricultura, Pesca i Alimentació perquè dicte totes les disposicions que siguen necessàries per a l'aplicació i el desplegament del present decret.
  
Segona
  
Este decret entrarà en vigor el mateix dia de la publicació en el Diari Oficial de la Generalitat Valenciana.
  
València, 3 d'octubre de 2003
  
El president de la Generalitat,
  
FRANCISCO CAMPS ORTIZ
  
La consellera d'Agricultura, Pesca i Alimentació,


Còpia Permalink ELI